זכויות להט"ב באריזונה

זכויותיהם של לסביות, הומוסקסואלים, טרנסג'נדרים וביסקסואלים (להט"ב) במדינת אריזונה שבארצות הברית התקדמו במאה ה־21. עם זאת, להט"בים באריזונה עדיין עשויים לחוות מספר קשיים שהטרוסקסואלים אינם חווים מבחינת החוק. זוגות חד־מיניים באריזונה מורשים להינשא ולאמץ ילדים החל משנת 2014. חוקי המדינה אוסרים אפליה על רקע נטייה מינית בעבודות ציבוריות ממשלתיות בלבד, אם כי מספר ערים חוקקו תקנות מקומיות המגנות על להט"בים מפני אפליה בכל מקומות העבודה. בפיניקס, העיר הגדולה ביותר באריזונה, ישנם אירועים רבים של קהילת הלהט"ב. מצעד הגאווה הראשון בעיר התקיים בשנת 1981, וכיום משתתפים בו אלפי אנשים בכל שנה. מדינת אריזונה ביטלה את האיסור על מעשי סדום (שכלל, בין היתר, איסור על פעילות מינית בין בני אותו המין) בשנת 2001. בנובמבר 2006 אזרחי אריזונה דחו במשאל עם הצעה שנועדה לשנות את חוקת המדינה, כך שתאסור להכיר בנישואים חד־מיניים ובכל סוג אחר של זוגיות חד־מינית (כגון איחוד אזרחי או שותפות מקומית). משאל העם נדחה ברוב של 51.8%–48.2%. עם זאת, בנובמבר 2008 אזרחי אריזונה אישרו במשאל עם הצעה מתונה יותר, שאסרה להכיר בנישואים חד־מיניים אך לא אסרה להכיר בסוגים אחרים של זוגיות חד־מינית. משאל העם עבר ברוב של 56.2%–43.8%, מה שגרם להחלת איסור חוקתי על נישואים חד־מיניים באריזונה. ב־17 באוקטובר 2014 קבע ג'ון סדוויק, שופט מחוזי, שהאיסור על נישואים חד־מיניים באריזונה אינו חוקתי. פסק הדין הורה למדינת אריזונה להפסיק לאכוף את האיסור על נישואים כאלה. טום הורן, היועץ המשפטי לממשלה של אריזונה, הודיע שהמדינה לא תערער על החלטת בית המשפט והורה לפקידים במחוזות המדינה להעניק רישיונות נישואים לזוגות חד־מיניים. בעקבות ההחלטה, נישואים חד־מיניים הפכו לחוקיים באריזונה. לפני שנישואים חד־מיניים הפכו לחוקיים בכל המדינה, שש ערים באריזונה העניקו לזוגות חד־מיניים הטבות במסגרת איחוד אזרחי, שכלל את רוב זכויות הנישואים. ערים אלו הן ביסבי, ג'רום, טוסון, סדונה, קוטונווד וקלארקדייל. בנוסף, ארבע ערים אפשרו לזוגות חד־מיניים להירשם במסגרת שותפות מקומית, שהעניקה חלק מזכויות הנישואים. ערים אלו הן טמפי, סקוטסדייל, פיניקס ופלגסטף. גם מחוז פימה (המחוז השני בגודלו באריזונה) העניק זכויות אלו לזוגות חד־מיניים. מדינת אריזונה מתירה ללהט"בים יחידים לאמץ ילדים. החוק אינו אוסר על זוגות חד־מיניים לאמץ ילדים, ואינו אוסר לאמץ ילד של בן או בת הזוג. עם זאת, חוקי המדינה דורשים מסוכנויות אימוץ להעניק עדיפות ראשונה לגבר ואישה נשואים המעוניינים לאמץ ילדים. בספטמבר 2017 בית המשפט העליון של אריזונה קבע פה אחד שזוגות חד־מיניים זכאים לאותן זכויות ההורות שזוגות הטרוסקסואליים זכאים להן. לפי קביעת בית המשפט, זוגות חד־מיניים רשאים לרשום את שמותיהם בתעודות הלידה של ילדיהם. חוק פשעי השנאה של אריזונה כולל פשעים שנעשו על רקע נטייה מינית. החוק אינו כולל פשעים שנעשו על רקע זהות מגדרית, אך חוק פשעי השנאה הפדרלי של ארצות הברית כולל פשעים כאלה החל משנת 2009. טרנסג'נדרים באריזונה מורשים לקבל תעודת לידה חדשה לאחר שעברו ניתוח לשינוי מין. כמו כן, יש צורך בצו של בית משפט ובתשלום העמלות המתאימות כדי לשנות את השם הפרטי. בשנת 2003 מושלת אריזונה, ג'נט נפוליטנו, הוציאה צו מנהלי האוסר אפליה על רקע נטייה מינית בעבודות ציבוריות של המדינה. מספר ערים באריזונה חוקקו תקנות האוסרות אפליה על רקע נטייה מינית או זהות מגדרית בכל מקומות העבודה וכן באספקת שירותים ציבוריים. ערים אלו הן טוסון, טמפי, סדונה, פיניקס ופלגסטף. כמו כן, בערים גילברט, גלנדייל, מסה, סקוטסדייל וצ'נדלר החוק אוסר אפליה על רקע נטייה מינית או זהות מגדרית בעבודות ציבוריות של הרשות המקומית. בפברואר 2014 המושלת הרפובליקנית של אריזונה, ג'ן ברואר, הטילה וטו על הצעת חוק שנועדה לאפשר לתושבי המדינה להימנע מציות לכל חוק הפוגע בחופש הדת שלהם. רבים טענו שהצעת החוק נועדה לאפשר אפליה על רקע נטייה מינית או זהות מגדרית. בשנת 2016 הוגשה תביעה משפטית נגד חוקי איסור האפליה בעיר פיניקס, בטענה שהם פוגעים בחופש הדת. ביוני 2018 בית המשפט לערעורים של אריזונה פסק לטובת חוקי איסור האפליה. השופט לורנס וינת'רופ כתב בפסיקתו: חוקים שאוסרים על מקומות המספקים שירותים ציבוריים להפלות לקוחות לא נחקקו רק כדי להבטיח גישה שוויונית לשירותים אלה, אלא גם כדי למנוע היווצרות של "אזרחים סוג ב'" ולהפחית את מקרי ההשפלה ואת הסטיגמות החברתיות. הדרך הכי פחות מגבילה למנוע אפליה במקומות המספקים שירותים ציבוריים היא לאסור אפליה כזו במפורש ... לאור המקרים הללו ובהתאם להחלטות של בית המשפט העליון של ארצות הברית, הגענו למסקנה שחוק שיאפשר לתובעים לסרב להעניק שירותים ללקוחות בשל נטייתם המינית יגרום לנזק חמור ומתמשך. החל משנת 2017, חוקי מחוז פימה (המחוז השני בגודלו באריזונה) אוסרים לבצע טיפולי המרה. החוק קובע קנס של 2,500 דולרים עבור מי שמבצע טיפולים כאלה. סקר שנערך בשנת 2017 על ידי המכון הציבורי לחקר דת (PRRI) מצא ש־63% מתושבי אריזונה תומכים בנישואים חד־מיניים, בעוד ש־28% מתנגדים ו־9% לא בטוחים או מחזיקים בעמדה נייטרלית. אותו הסקר מצא ש־73% מתושבי אריזונה תומכים בחוקים האוסרים אפליה על רקע נטייה מינית או זהות מגדרית, בעוד ש־20% מתנגדים לחוקים כאלה. זאת ועוד, הסקר מצא ש־59% מהתושבים סבורים שאין לאפשר לעסקים לסרב להעניק שירותים להומוסקסואלים וללסביות מטעם אמונה דתית, בעוד ש־35% סבורים שיש לאפשר לעסקים לעשות זאת. Arizona Repeals Sodomy Laws, באתר glapn.org‏, 9 במאי 2001 Arizona, באתר National Center for Transgender Equality Executive order No. 2003-22: confirming equal employment opportunities, באתר Arizona Memory Project Arizona and Wyoming gay marriage bans struck down, באתר לוס אנג'לס טיימס, 17 באוקטובר 2014 Gay Adoption, באתר Adoption Choices of Arizona‏, 9 באפריל 2018 Thousands of people attend Phoenix Pride Parade, באתר Yahoo!‏, 3 באפריל 2017 Arizona Protect Marriage, Proposition 107 (2006), באתר Ballotpedia Mixed results on measures banning same-sex marriage, באתר CNN‏, 5 בנובמבר 2008 First gay marriages performed in Arizona, באתר USA Today‏, 18 באוקטובר 2014 Bisbee becomes Arizona's first city to OK same-sex civil unions, באתר לוס אנג'לס טיימס, 3 באפריל 2013 Jerome OKs civil unions, באתר journalaz.com‏, 16 בספטמבר 2013 Tucson approves civil unions for same-sex couples, באתר tucsonsentinel.com‏, 18 ביוני 2013 Sedona City Council approves civil unions with 5-2 vote, באתר redrocknews.com‏, 28 בספטמבר 2013 Cottonwood Council approves civil union registry, באתר cvbugle.com‏, 18 בדצמבר 2013 Civil unions pass unanimously in Clarkdale, באתר verdenews.com‏, 13 בנובמבר 2013 Provide Domestic Partner Benefits - City of Tempe (קובץ וורד), באתר tempe.gov Domestic Partner Imputed Income Worksheet, באתר City of Scottsdale Domestic Partnership Information, באתר City of Phoenix Domestic Partnership, באתר City of Flagstaff Official Website Major local employers already offer same-sex benefits, באתר tucson.com‏, 17 באוקטובר 2014 Brewer signs Arizona bill on adoption preference, באתר azcentral.com‏, 18 באפריל 2011 Arizona Supreme Court: Same-sex couples have same parenting rights as opposite-sex couples, באתר azcentral.com‏, 19 בספטמבר 2017 What is the Law in Arizona on Hate Crimes?, באתר afphoenixcriminalattorney.com Obama signs hate crimes bill into law, באתר CNN‏, 28 באוקטובר 2009 Tucson, Arizona, באתר הקמפיין לזכויות אדם Tempe joins Az cities barring discrimination against gays, באתר tucsonsentinel.com‏, 28 בפברואר 2014 Sedona City Council Passes Protections for LGBT People, באתר הקמפיין לזכויות אדם, 11 בספטמבר 2015 Phoenix City Council votes to amend discrimination law, באתר azcentral.com‏, 28 בפברואר 2013 An ordinance of the city council of the City of Flagstaff, Arizona, amending Flagstaff City Code Title 14, Human Relations, by adding Chapter 2, Civil Rights, באתר City of Flagstaff Official Website Gilbert, Arizona, באתר הקמפיין לזכויות אדם Glendale, Arizona, באתר הקמפיין לזכויות אדם Mesa, Arizona, באתר הקמפיין לזכויות אדם Scottsdale, Arizona, באתר הקמפיין לזכויות אדם Chandler, Arizona, באתר הקמפיין לזכויות אדם אריזונה: המושלת הטילה וטו על החוק לאפליית להט"ב, באתר וואלה, 27 בפברואר 2014 Arizona Gov. Jan Brewer vetoes controversial anti-gay bill, SB 1062, באתר CNN‏, 27 בפברואר 2014 Anti-LGBT legislation gets the cold shoulder with the Arizona Legislature. Here’s why, באתר azcentral.com‏, 3 בפברואר 2017 Court applies Masterpiece Cakeshop ruling to uphold Ariz. LGBT ordinance, באתר וושינגטון בלייד, 7 ביוני 2018 Gay Conversion Therapy: Pima Co. bans controversial treatment, באתר kgun9.com‏, 1 באוגוסט 2017 Public opinion on same-sex marriage by state: Arizona, באתר המכון הציבורי לחקר דת (PRRI) Public opinion on LGBT nondiscrimination laws by state: Arizona, באתר המכון הציבורי לחקר דת (PRRI) Public opinion on religiously based refusals to serve gay and lesbian people by state: Arizona, באתר המכון הציבורי לחקר דת (PRRI)